छह साल में यह पहली बार है जब सेना के शीर्ष अधिकारी सुरक्षा स्थिति पर सांसदों को अवगत कराने के लिए संसद पहुंचे. पिछली बार ऐसा मई 2011 में तब हुआ था जब तत्कालीन सेना प्रमुख अशफाक परवेज कयानी और तत्कालीन आईएसआई प्रमुख लेफ्टिनेंट जनरल अहमद शुजा पाशा ने अमेरिकी कमांडो द्वारा ऐबटाबाद में आतंकी आका ओसामा बिन लादेन को मार गिराने वाले अभियान के बारे में संसद के संयुक्त सत्र को संबोधित किया था. जनरल बाजवा और सांसदों के बीच चार घंटे तक चली बैठक के बारे में अधिकारियों ने सीमित सूचना उपलब्ध कराई, लेकिन मीडिया ने सीनेटरों के हवाले से चर्चा का ब्योरा दिया.